РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

11 Број: 06-2/378-21

14. септембар 2021. године

Београд

**ЗАПИСНИК**

**42. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 14. СЕПТЕМБРА 2021. ГОДИНЕ, У ВРЊАЧКОЈ БАЊИ**

Седница је почела у 11,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Душко Тарбук, Оливера Пешић, Соња Влаховић, Бобан Бирманчевић, Братимир Васиљевић, Ана Чарапић, Золтан Пек, Војислав Вујић и Милорад Мијатовић.

Седници нису присуствовали чланови Одбора: Горан Ковачевић, Владимир Маринковић, Душан Бајатовић и Љиљана Кузмановић Вујаковић, као ни заменици чланова.

 Седници Одбора присуствују:

**Представници Општине Врњачка Бања:**

**-** Бобан Ђуровић, председник општине

- Иван Џатић, заменик председника општине

- Иван Радовић, председник Скупштине општине

- Саша Радисављевић, секретар Скупштине општине

- Славиша Пауновић, начелник Општинске управе

- Јасмина Трифуновић, руководилац Одсека за послове органа општине

- Зоран Дунић, руководилац Одсека за буџет и финансије

- Тања Лазаревић, руководилац Групе за рачуноводствене послове

**Представници Државне ревизорске институције**:

- др Душко Пејовић, председник ДРИ

- др Бојана Митровић, члан Савета

- Невенка Бојанић, члан Савета

- Љиљана Димитријевић, члан Савета

- Маријана Симовић, члан Савета

- Наталија Паушић, државни ревизор

- Горан Чабаркапа, државни ревизор

**Представник Транспарентности Србија:**

Милош Ђорђевић

На предлог председника, Одбор је једногласно (10 гласова за) усвојио измену предложеног дневног реда којом је уместо 3. тачке предложеног дневног реда: Давање сагласности на Предлог финансијског плана Државне ревизорске институције за 2022. годину и пројекцијама за 2023. и 2024. годину усвојена нова тачка 3, тако да дневни ред гласи:

**Д н е в н и р е д :**

1. Представљање Извештаја о ревизији консолидованих финансијских извештаја завршног рачуна буџета Општине Врњачка Бања за 2019. годину;
2. Представљање ефеката ревизије сврсисходности пословања на тему:

-Ефикасност и економичност примене преговарачког поступка без објављивања позива зподношења понуда;

-Оправданост примене стажа осигурања са увећаним трајањем за поједина радна места, односно послове;

3. Представљање препорука за измене прописа за јавна предузећа.

Седницу Одбора отворила је др Александра Томић, председник Одбора.

Председник општине Врњачка Бања, после речи добродошлице, истакао је велики значај ревизорске контроле која се спроводи у јединицама локалне самоуправе; на основу препорука ДРИ, у општини Врњачка Бања вредност јавне својине увећана је са две милијарде на 32 милијарде.

**1. тачка дневног реда**: Представљање Извештаја о ревизији консолидованих финансијских извештаја завршног рачуна буџета Општине Врњачка Бања за 2019. годину

Председник Институције је на самом почетку излагања рекао да је завршни рачун буџета општине Врњачка Бања припремљен у складу са Законом о буџетском систему и другим релевантним прописима. Након спроведене ревизије, Државна ревизорска институција дала је мишљење са резервом на Извештај о ревизији консолидованих финансијских извештаја завршног рачуна буџета Општине Врњачка Бања за 2019. годину  јер су констатоване одређене неправилности у области вођења економских, организационих и функционалних класификација, нефинансијске и финансијске имовине, пописа имовине и обавеза и функционисања система интерних контрола. Ревидирани субјекти су већ у самом поступку ревизије предузимали мере за отклањање утврђених неправилности, тако да су у потпуности отклоњене неправилности првог приоритета, док је отклањање неправилности другог и трећег приоритета са дужим роковима за поступање у току. Државна ревизорска институција оценила је достављени одазивни извештај ревидираног субјекта као веродостојан. Наглашено је да је ова општина, у складу са законом, затражиле дозволу од ДРИ за ангажовање независне екстерне ревизије у циљу прибављања мишљења ревизора пре усвајања завршног рачуна на седници скупштине општине.

У наставку, у дискусији су учествовали чланови Одбора: Војислав Вујић, Верољуб Арсић, Бобан Бирманчевић и Александра Томић који су се сложили да општина Врњачка Бања ради у складу са принципима доброг пословања; трансферна средства које је општина добила искоришћена су наменски, првенствено у сврху развоја туризма, као и да су за одржавање великих јавних парковских површина у овој општини потребна значајна финансијска средства која се прибављају из сопствених средстава и дотација.

**2.тачка дневног реда:** Представљање ефеката ревизије сврсисходности пословања на тему:

Ефикасност и економичност примене преговарачког поступка без објављивања позива за подношења понуда и Оправданост примене стажа осигурања са увећаним трајањем за поједина радна места, односно послове

Горан Чабаркапа, државни ревизор, презентовао је ревизију сврсисходности: Ефикасност и економичност примене преговарачког поступка без објављивања позива за подношења понуда. Ревизија је обаљена током 2016. и 2017. године за јавне набавке спроведене 2015. године код пет субјеката ревизије: Клинички центар Србије, Градска агенција за саобраћај Крагујевац, Србијашуме, ЈКП Инфостан технологије Београд и ЗУ Апотека Лозница. Циљ ове ревизије био је да се утврди да ли наручиоци у преговарачком поступку обезбеђују ефикасност и економичност јавних набавки. У поступку ревизије је утврђено да субјекти ревизије нису пре покретања поступка детаљније испитивали тржиште, те да није био успостављен најбољи однос између цене и квалитета. Субјектима ревизије дате су препоруке у циљу подизања ефикасности и економичности; констатовано је да је на основу препорука ДРИ код субјеката ревизије 3,6 пута смањен број набавки које се спроводе применом преговарачког поступка без објављивања позива, а остварене су и уштеде од 90 милиона динара.

Наталија Паушић, државни ревизор, презентовала је ревизију сврсисходности: Оправданост примене стажа осигурања са увећаним трајањем за поједина радна места, односно послове. Циљ ревизије био је да се утврди оправданост постојања бенефицираног радног стажа за поједина радна места, као и да се иницира поступак за уједначавање третмана истих или сличних радних места у државним органима. Субјекти ревизије била су министарства одбране, унутрашњих послова, спољних послова, финансија, правде, рада и БИА. Након извршене ревизије сврсисходности ДРИ је констатовала да се у наведеним државним органима право на бенефицирани радни стаж претежно остварује на основу статуса и положаја, а не на основу тежине послова и услова рада, што буџет Републике Србије годишње кошта око четири милијарде динара. Препоруке ДРИ које су донете са циљем да се правилно примени институт бенефицираног радног стажа још увек нису спроведене до краја: на основу препорука ДРИ, у 2018. години усвојене су измене и допуне Закона о ПИО, а почетком 2020. године утврђена је радна верзија новог правилника о критеријумима и поступку за утврђивање радних места са бенефицираним радним стажом.

У дискусији о наведеним темама учествовали су народни посланици: Бобан Бирманчевић, др Милорад Мијатовић, др Александра Томић, Војислав Вујић, као и представници ДРИ. Постигнута је сагласност да се у области јавних набавки, без обзира да ли се води редовни поступак или преговарачки поступак без позива, мора обезбедити најбољи могући однос између цене и квалитета производа, односно да се преговарачки поступак мора примењивати рестриктивно, само у хитним ситуацијама. Народни посланици су подржали преиспитивање основаности бенефицираног радног стажа за поједина радна места и послове у циљу очувања средстава пио фонда.

**3.тачка дневног реда:** Представљање препорука за измене прописа за јавна предузећа

Председник Институције је, у складу са законским овлашћењима, представио препоруке за измену прописа које се односе на рад јавних предузећа. Препорукама су обухваћени следећи прописи: Закон о буџету Републике Србије, Закон о престанку важења Закона о привременом уређивању основица за обрачун и исплату плата, Закон о накнадама за коришћење јавних добара, Закон о извршењу и обезбеђењу и Закон о поступку уписа у катастар непокретности и водова. Препорукама ДРИ прецизирају се, употпуњују или усаглашавају поједене одредбе у наведеним законима. Препоруке за измене прописа садржане су и у посебним извештајима о ревизији, у облику скретања пажње на потребу измене одређеног прописа.

Седница је завршена у 14,00 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић